Нараўлянская сінагога

Нараўлянская сінагога — колішняя драўляная сінагога XVIII ст. у горадзе Нароўля Нараўлянскага раёна Гомельскай вобласці Беларусі. Была разабрана ў 1936 г. па прычыне трухлявасці.

 Архітэктура 
міні|злева|Нараўлянская сінагога. Галоўны фасад. Мастак Б. Шышка. Малюнак 1907 г.
міні|злева|Нараўлянская сінагога. Бакавы фасад. Мастак Б. Шышка. Малюнак 1907 г.
Знешнія формы Нараўлянскай сінагогі паўтараюць тыя, што мелі месца і ў Ваўпянскай. Асаблівую цікавасць выклікае ўладкаванне бакавых веж, якія адрозніваюцца тым, што маюць двух'ярусныя галерэі і больш важнае функцыянальнае прызначэнне. З другога яруса меўся спецыяльны лесвічны закрыты ўваход на галоўную галерэю, што месцілася ўнутры галоўнага аб'ёму. Гэта арыгінальнае і вельмі зручнае з функцыянальнага пункту гледжання рашэнне забяспечвала раздзяленне людскіх патокаў і вызваляла ўнутраную прастору ад залішніх канструкцый.

Ганак Нараўлянскай сінагогі быў вырашаны ў выглядзе невялічкага портыка на чатырох слупах. Разьбярамі былі маляўніча выкананы слупкі, парэнчы і краты вежавых галерэй. Прыгожа выглядалі спараныя арачныя вокны. Сцены на ўзроўні першага яруса не мелі шалёўкі, а на ўзроўні другога былі вертыкальна ашаляваны.

Уладкаванне галерэі для жанчын і знешні пад'ём на яе абумовіў частковы яе кансольны вынас вонку з прымяненнем крывалінейнага даху-застрэшка. Такое канструкцыйнае рашэнне сярод драўляных сінагог не мае аналагаў. Крывалінейны застрэшак пераходзіць у шырокі, аздоблены разьбою фрыз, над якім уздымаецца стромкі трох'ярусны дах. Увагнутыя і выгнутыя профілі дахавых ярусаў разам з дугою застрэшка ствараюць адзіны дынамічны малюнак архітэктурных форм, іх узаемнае перацяканне, лагічным завяршэннем чаму служаць двухсхільныя формы верхняга яруса даху з ашаляванымі ў «елачку» франтонамі.
 Месцазнаходжанне 
250px|thumb|Аддзяленне "Беларусбанка" на Кастрычніцкай плошчы — тут да 1936 г. знаходзіўся будынак нараўлянскай сінагогі
Сінагога знаходзілася на цяперашняй Кастрычніцкай плошчы там, дзе цяпер знаходзіцца аддзяленне "Беларусбанка".

 У мастацтве 
У пачатку XX ст. мастакі Б. Шышка і Ян Віткевіч з натуры зрабілі малюнкі нараўлянскай сінагогі.

Каля 1927 г. Арон Рыгоравіч Касталянскі (1891—1934) намаляваў карціну «Сінагога ў Нароўлі», якая цяпер захоўваецца ў Нацыянальным мастацкім музеі Рэспублікі Беларусь.

 Літаратура 


 Спасылкі 



Катэгорыя:Колішнія сінагогі Беларусі
Катэгорыя:Драўляныя сінагогі Беларусі
Катэгорыя:З’явіліся ў XVIII стагоддзі
Катэгорыя:Зніклі ў 1936 годзе
Катэгорыя:Гісторыя Нароўлі
Катэгорыя:Славутасці Нароўлі
Катэгорыя:Культавыя збудаванні Нараўлянскага раёна
Катэгорыя:Будынкі і збудаванні Нароўлі
Катэгорыя:XVIII стагоддзе ў Нароўлі